Finansiële beplanning: Hoe lyk jou storie? | Landbou
Een van die aspekte wat mense van diere onderskei, is ons vermoë om uit die verhale en foute van ander te leer. Partykeer twyfel ek egter oor ons vermoë om te leer uit ons eie foute. Maar hopelik help die stories in die leerproses.
'n Kollega vertel van kliënte wat nagenoeg 15 jaar lank na 'n tante omgesien het. Hulle het verwag dat haar klein boedel eendag na hulle sou gaan. Groot was die verrassing toe dit aan haar broer in Londen bemaak is, wat nooit moeite met haar gemaak het nie.
Baie mense het verwagtinge oor wat hulle gaan erf. Die werklikheid verskil egter heeltemal. Weens swak aftreebeplanning en die lewensverwagting wat deurlopend toeneem, is die boedels van ouers in die algemeen baie kleiner as 20 jaar gelede.